ועדת החוקה, חוק ומשפט, כנסת 15, פרוטוקול מספר 72, 2000-01-31 09:35

אמנון רובינשטיין: בוקר טוב.

אמנון רובינשטיין: אני פותח את ישיבת ועדת החוקה, חוק ומשפט.

אמנון רובינשטיין: הנושא שלנו הוא תקנות החברות (חברות שמניותיהן רשומות למסחר בבורסה מחוץ לישראל).

אמנון רובינשטיין: זה נושא שמאוד מעניין אותי.

דוידה לחמן-מסר: על התקנות האלה ישבה ועדת המשנה בראשות חברת הכנסת לבני.

דוידה לחמן-מסר: זה בעצם שלב ראשון של תקנות ההקלות.

דוידה לחמן-מסר: אלה אותן הקלות שלא היתה לגביהן מחלוקת.

דוידה לחמן-מסר: למשל, יש חובה, לדוגמה, דח"ץ, דירקטור חיצוני, גם בחברות שהמניות שלהן נסחרות בחוץ-לארץ.

אמנון רובינשטיין: אותי לא צריך לשכנע, אני מרחיק לכת מעבר לזה.

אמנון רובינשטיין: אבל למה לא ללכת יותר רחוק, לרישום אוטומטי של חברה ישראלית?

ציפי לבני: זו לא הסמכות הזאת.

ציפי לבני: משרד המשפטים הגיש תקנות.

ציפי לבני: שמענו את הבורסה ועשינו שינויים בוועדה שהרחיבו את התחולה.

ציפי לבני: הגענו עד לגבול שבו אנחנו מתחילים להיפגש עם הדיונים בוועדת הכספים על הרישום הכפול.

דוידה לחמן-מסר: ביקשתי שחברת הכנסת לבני תשב שם כשהדיונים יתחילו, כדי שיהיה קשר בין שתי ועדות בנושא הזה.

אמנון רובינשטיין: בכנסת הקודמת התחלתי לטפל בזה.

אמנון רובינשטיין: לא שמעתי נימוק אחד לכך שלא יהיה רישום אוטומטי.

אמנון רובינשטיין: ראיתי שבחוק ההסדרים מקבלים תקנים מאירופה, אז אנחנו לא יכולים לקבל את האישור של ה-SEC?

אמנון רובינשטיין: אני לא מבין.

אמנון רובינשטיין: ציפי לבני, את חברה בוועדת הכספים?

ציפי לבני: אני לא חברה בוועדת הכספים.

אמנון רובינשטיין: אולי תדברי עם נציג הליכוד?

אמנון רובינשטיין: בכל מקרה, אני אדבר עם אלי גולדשמידט.

דוידה לחמן-מסר: סט שני הוא תקנות החברות (הקלות בעסקאות עם בעלי עניין).

דוידה לחמן-מסר: הסט הזה אושר על-ידי הוועדה, אבל לאור שינויי ניסוח מהותיים של העמדת הסעיפים שעשתה הממונה על נוסח החוק, אני הפצתי את זה שוב בין כל הגורמים, ואני מבקשת את אישורה המחודש של הוועדה.

אמנון רובינשטיין: ציפי לבני, את עברת על זה?

ציפי לבני: ודאי.

דוידה לחמן-מסר: נפלה כאן טעות בשלוש מילים, שאני מבקשת למחוק אותן.

דוידה לחמן-מסר: בסעיף 1 פסקה 3, בשורה לפני האחרונה.

דוידה לחמן-מסר: המילים "התקשרות שנעשתה לפי" צריכות להימחק.

אמנון רובינשטיין: גם המילה "או".

דוידה לחמן-מסר: המילה "או" צריכה להישאר.

דוידה לחמן-מסר: "עסקה שאושרה כדין בהתאם לסעיף 275 לחוק או בהתאם לתקנות ניירות ערך או התקשרות שנעשתה לפי החלטת מסגרת שקיבלו ועדת הביקורת, הדירקטוריון והאסיפה הכללית לפני יום 23 במאי 1998.

דוידה לחמן-מסר: "

אמנון רובינשטיין: אנחנו מאשרים את שתי התקנות.

שתי התקנות: תקנות החברות (הקלות לחברות שמניותיהן רשומות למסחר בבורסה מחוץ לישראל), התש"ס-2000 ותקנות החברות (הקלות בעסקאות עם בעלי עניין), התש"ס-2000 - אושרו.

ציפי לבני: מחר נכנס החוק לתוקפו.

דוידה לחמן-מסר: אני רוצה להודות שוב לחברת הכנסת לבני.

אמנון רובינשטיין: ציפי לבני, אני מודה לך שוב על העבודה.

דוידה לחמן-מסר: הדיונים עוד יימשכו, יש עוד שני סטים.

אמנון רובינשטיין: הישיבה נעולה.